Iún ince tut sö na cassëta cun nosta musiga sot al titul: «Musiga di Sinti de Südtirol». Na produziun che nes á costè 8 miliuns. Dan da 7 - 8 agn s'â n produzënt de musiga fat la proposta de to sö na plata. Al s'â atira pité n contrat de 2 agn. «I feji che te deventes famus!», m'âl dit, mo i ess messü me oblié massa dî por les registraziuns, por conzerc y turnês. I â dit de no. I n'â nia firmé le contrat. Ince tla Francia  ess n atur y produtur discografich dër conesciü orü me to sö por la produziun de na plata, adöm cun d'atri musizisc Sinti. I â refusé, deache i ess messü lascè mia familia tröc mëisc por m'un jí tla Francia. I ne sun nia bun d'ester dependënt da n patrun. Nos Sinti sun insciö. Chësc é nosc carater. I ne sun nia bugn da se lié a n patrun por dîalalungia, dalunc dai nüsc. Aldédaincö vir Neves cun süa familia a Porsenú. Neves á 10 mituns y desënes de nûs. Bele da plü de 10 agn sta i Gabrielli a süd dla cité y  ai á n bun raport cun i vijins. «Mâ la polizia se arata dötaurela prigorusc; pêl,» cunta Neves cun indignaziun, «gonot vëgni chilò da nos por se controlè y da defora nes controlëii datrai ores alalungia. Ãiodî pa? I carabiníers va ince tles ciases de d'atri, a controlè y scasciné? Mi fi é gnü tigní sö dala polizia, sön strada, cun maníera. Pornanche ai â odü da süa patent, ch'al é n Sinto, ti âi scasciné fora dër avisa döt l'auto.» Y de chisc fac nen cunta Neves ciamò bel assá.  Le post olache i  Gabrielli vir sëgn é pice, mo bel y rencuré. Döes ciasotes de lëgn, rulot olach'al é lerch assá, WC y dusces, auti tignis bun, plantes y erba che crësc bel. Al é daldöt atramënter co les baraches a Balsan-süd. Mâ la ferata che passa dlungia fej impü da vera.  I Gabrielli se sta bëgn insciö - sce la sanité dëida - spo sonarai ciamò. Y ai oress gní respetá sciöche zitadins cun dërc y dovëis, sciöche düc i atri. Al nes cunta ciamò de sü iadi y, canche ai á podü incuntè le Papa, döta la familia. Y tan ch'ara se  plajess da ascutè süa musiga. I sperun ch'ai sones indô por ralegrè nüsc cörs cun sües vídores sinti, inconfondibles.